**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PRITARIMO TEIKTI PROJEKTO „ROKIŠKIO MIESTO KULTŪROS PASLAUGŲ INFRASTRUKTŪROS GERINIMAS“ PARAIŠKĄ IR DALINIO JO FINANSAVIMO**

2018 m. lapkričio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos kultūros ministro 2017 m. lapkričio 14 d. įsakymu Nr. ĮV-1085 „Dėl 2014–2020 metų Europos Sąjungos fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-K-306 priemonės „Modernizuoti viešąją ir privačią kultūros infrastruktūrą“ projektų finansavimo sąlygų aprašo Nr. 1 patvirtinimo“ patvirtintu projektų finansavimo sąlygų aprašu bei siekdama teikti paraiškas Europos Sąjungos struktūrinių ir kitų fondų finansinei paramai gauti, Rokiškio rajono savivaldybės taryba

n u s p r e n d ž i a:

1. Pritarti teikti savivaldybės biudžetinės įstaigos Rokiškio kultūros centro projekto „Rokiškio miesto kultūros paslaugų infrastruktūros gerinimas“ paraišką pagal 2014–2020 metų Europos Sąjungos fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-K-306 priemonės „Modernizuoti viešąją ir privačią kultūros infrastruktūrą“ finansavimui gauti ir projektui įgyvendinti.

2. Užtikrinti projekto „Rokiškio miesto kultūros paslaugų infrastruktūros gerinimas“ Rokiškio kultūros centrui tenkančių išlaidų dalinį savivaldybės finansavimą 2019–2020 metais – ne mažiau kaip 21 procentų tinkamų finansuoti projekto išlaidų, padengti visas netinkamas, tačiau projektui įgyvendinti reikalingas išlaidas bei tinkamų finansuoti išlaidų dalį, kurių nepadengia projekto finansavimas.

3. Užtikrinti projekto „Rokiškio miesto kultūros paslaugų infrastruktūros gerinimas“ įgyvendinimo metu sukurtų rezultatų tęstinumą ne mažiau kaip 5 metus po projekto finansavimo pabaigos, savo lėšomis finansuojant lauko renginių įgyvendinimą Rokiškio mieste.

4. Leisti Rokiškio kultūros centrui organizuoti aukščiau minėto projekto paraiškos dokumentacijos, reikalingos pateikti paraišką, rengimą.

Sprendimas per vieną mėnesį gali būti skundžiamas Regionų administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka. ir kitos

Savivaldybės meras Antanas Vagonis

Irena Matelienė

 **TEIKIAMO SPRENDIMO PROJEKTO „ROKIŠKIO MIESTO KULTŪROS PASLAUGŲ INFRASTRUKTŪROS GERINIMAS“ PARAIŠKĄ IR DALINIO JO FINANSAVIMO“**

**AIŠKINAMASIS RAŠTAS**

 **Parengto sprendimo projekto tikslai ir uždaviniai.** Šiuo sprendimo projektu siūloma pritarti savivaldybės biudžetinės įstaigos Rokiškio kultūros centro dalyvavimui projekte „Rokiškio miesto kultūros paslaugų infrastruktūros gerinimas“ ir šio projekto paraiškos teikimui 2014–2020 metų Europos Sąjungos fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-K-306 priemonės „Modernizuoti viešąją ir privačią kultūros infrastruktūrą“ finansavimui gauti.

 **Šiuo metu esantis teisinis reglamentavimas.** Lietuvos Respublikos kultūros ministro 2017 m. lapkričio 14 d. įsakymu Nr. ĮV-1085 „Dėl 2014–2020 metų Europos Sąjungos fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-K-306 priemonės „Modernizuoti viešąją ir privačią kultūros infrastruktūrą“ projektų finansavimo sąlygų aprašo Nr. 1 patvirtinimo” patvirtintu projektų finansavimo sąlygų aprašu, Lietuvos Respublikos finansų ministro 2014 m. spalio 8 d. įsakymu Nr. 1K-316 patvirtintomis projektų administravimo ir finansavimo taisyklėmis.

 **Sprendimo projekto esmė.** Rokiškio kultūros centras ketina teikti paraišką projektui „Rokiškio miesto kultūros paslaugų infrastruktūros gerinimas“, kuriuo siekiama padidinti kultūros prieinamumą organizuojant sudėtingesnio techninio aptarnavimo reikalaujančių kultūros produkto teikėjų renginius, taip užtikrinant kultūrinę įvairovę Rokiškio mieste, padidinti renginių lankytojų srautus, ypač akcentuojant jaunimo tikslinę grupę. Projekto įgyvendinimo metu pagerės visuomeninių renginių kokybė, į miestą galės būti pakviesti aukšto profesinio lygmens atlikėjai (grupės, teatro trupės), kurių techninio aptarnavimo iki dabar Rokiškio mieste neturėjome galimybės, o įrangos nuomos pasiūlymai viršydavo atlikėjų prašomą honorarą. Ypač šis trūkumas juntamas organizuojant jaunimui skirtų koncertų programas. Jaunimo mėgiami atlikėjai visais atvejais reikalauja 30-40 proc. galingesnės garso ir šviesos aparatūros. Projektai būdavo nebevystomi toliau vien dėl techninių sąlygų neturėjimo. Jaunimo tikslinei grupei tinkamų atlikėjų pritraukimas padidins renginių lankytojų srautus 30 proc.

 Vien Rokiškio kultūros centro organizuojamų renginių 2018 metų tendencijos rodo, kad per metus projektu galima sutaupyti iki 8500 eurų, išleidžiamų vidutinio sudėtingumo įgarsinimo ir apšvietimo paslaugų pirkimams. Atsižvelgiant į technologijų progreso sąlygotas įrangos kaitos tendencijas ir galimą eksploatavimo laikotarpį, prognozuojamas 5 metų savarankiškas renginių aptarnavimas ir tolimesnis 10 metų eksploatavimas su daline trūkstamos įrangos elementų nuoma. Planuojama įsigyti pilną garso ir apšvietimo kilnojamą įrangos komplektą. Investicinė grąža padidės teikiant paslaugą atvykstantiems atlikėjams, organizuojantiems renginį miesto erdvėse, taip pat techniškai aptarnaujant kitų miesto kultūros įstaigų lauko renginius.

 Planuojama projekto įgyvendinimo trukmė – 20 mėn. (2019-06–2021-01). Preliminarus projekto biudžetas: 150 000,00 Eur (iš jų: ES lėšos – 118500,00 Eur; savivaldybės biudžeto lėšos –31500,00 Eur).

 Projekto parengtumas: rengiami šie dokumentai: investicinis projektas, įrangos ir jos priedų aprašas bei komercinis pasiūlymas renginių organizatoriams.

 **Galimos pasekmės, priėmus siūlomą tarybos sprendimo projektą:**

 **teigiamos –** gavus finansavimą ir įgyvendinus projektą, bus įsigyta įgarsinimo ir apšvietimo įranga ir jos priedai, kurių eksploatavimas tenkins Rokiškio miesto renginių techninio aptarnavimo poreikį, sudarys galimybę teikti techninio renginių aptarnavimo paslaugas lauko erdvėse renginius organizuojantiems tiekėjams. Papildomų išlaidų poreikio personalui, saugai nenumatyta;

 **neigiamos** – nenumatyta.

 **Kokia sprendimo nauda Rokiškio rajono gyventojams:** Rokiškio rajono gyventojams, turistams ir miesto svečiams bus suteikta kokybiško renginio paslauga. Rokiškio rajono savivaldybės lėšomis bus sukuriama didesnė atlikėjų programų pasiūla, leisiantis pritraukti daugiau renginių lankytojų.

 **Finansavimo šaltiniai ir lėšų poreikis:** sprendimui įgyvendinti bus panaudotos planuojamos rajonui lėšos iš ES struktūrinių fondų bei savivaldybės biudžeto 2019–2020 m.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Rokiškio kultūros centro direktorė Irena Matelienė